GPSC เซ็นสัญญาปรับพื้นที่ก่อสร้างโรงไฟฟ้าทำโซลาร์ฟาร์มญี่ปุ่น ขนาด 20.8MW
GPSC เซ็นสัญญากับ “SUMITOMO MITSUI CONSTRUCTION” เพื่อเตรียมปรับพื้นที่ก่อสร้างโรงไฟฟ้าทำโซลาร์ฟาร์มญี่ปุ่น ขนาด 20.8MW คาดผลิตได้ในปี 60
2 ก.ย. 2558

นายโกวิท จึงเสถียรทรัพย์ ผู้จัดการฝ่ายแผนงานองค์กร บริษัท โกลบอล เพาเวอร์ ซินเนอร์ จำกัด (มหาชน) หรือ GPSC เปิดเผยว่า บริษัทได้ลงนามในสัญญา Site Preparation Contract มูลค่าสัญญารวมกว่า 1 พันล้านเยน กับ บริษัท SUMITOMO MITSUI CONSTRUCTION CO.,Ltd.  TOHOKU BRANCH (SMCC) เพื่อเตรียมการปรับพื้นที่สำหรับการก่อสร้างโรงไฟฟ้าพลังงานแสงอาทิตย์ Ichinoseki Solar Power – 1 GK ขนาด 20.8 เมกะวัตต์ (MW) ตามที่ได้รับการอนุมัติจาก Ministry of Economy, Trade and Industry (METI) ของประเทศญี่ปุ่น
ทั้งนี้ GPSC ได้เข้าลงทุนในบริษัท Ichinoseki Solar Power – 1 GK ในสัดส่วน 99% เพื่อดำเนินกิจการโรงไฟฟ้าพลังงานแสงอาทิตย์ที่จังหวัดอิวาเตะ ประเทศญี่ปุ่น โดยรัฐบาลประเทศญี่ปุ่นได้ให้การสนับสนุนการใช้พลังงานทดแทนในการผลิตไฟฟ้าอย่างเต็มที่ หลังจากเหตุการณ์สึนามิที่ทำให้โรงไฟฟ้านิวเคลียร์ฟูกูชิมะได้รับผลกระทบในปี 54  โดยคาดว่าจะสามารถดำเนินการเชิงพาณิชย์ได้ในปี 60               
อนึ่ง GPSC เป็นแกนนำธุรกิจไฟฟ้าในกลุ่มบริษัท ปตท. จำกัด (มหาชน) หรือ PTT โดยปัจจุบันมีกำลังการผลิตตามสัดส่วนร่วมทุนที่เดินเครื่องผลิตแล้ว 1.3 พันเมกะวัตต์ ขณะที่มีแผนจะขยายกำลังการผลิตเป็น 2.8 พันเมกะวัตต์ภายในปี 63 ซึ่งจะมาจากโครงการทั้งในและต่างประเทศ โดยนอกเหนือจากโครงการผลิตไฟฟ้าพลังงานแสงอาทิตย์ที่ญี่ปุ่นโครงการนี้แล้ว บริษัทเคยระบุก่อนหน้านี้ด้วยว่า ยังมองหาโอกาสขยายการผลิตไฟฟ้าพลังงานแสงอาทิตย์ ในญี่ปุ่น เพิ่มขึ้นอีก 1 เฟส อยู่บริเวณใกล้เคียงกับเฟสแรก และมีขนาดกำลังการผลิตใกล้เคียงกัน